Diari Oficial de la Generalitat Valenciana


Sumari del DOGV 2302, del 04-07-1994 (1994/831878)

ACORD de 21 de juny de 1994, del Govern Valencià, pel qual denega la constitució d'una entitat local d'àmbit inframunicipal al nucli de La Aparecida (Orihuela).
----------------------------------------------------------------------------------------------------------------------------------------------------------------

### Dades del document

Número de DOGV
:   2302

Data del DOGV
:   04-07-1994

Secció del DOGV
:   ALTRES DISPOSICIONS

Número del document
:   1994/831878


Data del document
:   21-06-1994

Organisme emissor
:   Conselleria d'Administració Pública

Tipus de document
:   Acord

ACORD de 21 de juny de 1994, del Govern Valencià, pel qual denega la constitució d'una entitat local d'àmbit inframunicipal al nucli de La Aparecida (Orihuela). [94/4548]  
El Govern Valencià, en la reunió del dia 21 de juny de 1994, adoptà l'acord següent:  
La majoria dels veïns residents al nucli de La Aparecida (Orihuela) presentaren petició davant la Generalitat Valenciana per a la constitució d'una entitat local d'àmbit inframunicipal. En l'expedient no s'ha acreditat la concurrència d'una voluntat descentralitzadora a l'Ajuntament d'Orihuela.  
La creació d'una entitat local d'àmbit inframunicipal s'inscriu en un procés descentralitzador en què el centre de referència és exclusivament l'àmbit de competència municipal, per això, la constitució d'aquesta entitat en absència de la voluntat corporativa podria suposar, en la pràctica, la creació d'una figura jurídica sense contingut i funcions.  
Per tant, no s'adverteix la conveniència administrativa de la creació d'una nova persona jurídica, ni la viabilitat econòmica d'aquesta ni s'ha demostrat que la seua constitució redundarà en una millora en la prestació dels serveis públics o en la qualitat de vida dels veïns afectats.  
Per tot això, i des d'una posició de màxim respecte a la voluntat autoorganitzativa que legítimament manifesten les entitats locals de la Comunitat Valenciana, tenint en compte l'article 42.1.d) del Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, i a proposta del conseller d'Administració Pública, el Govern Valencià  
ACORDA:  
Denegar la petició presentada per a constituir una entitat local d'àmbit inframunicipal al nucli de La Aparecida (Orihuela).  
Contra aquest acord, que posa fi a la via administrativa, és procedent interposar-hi, després de la comunicació prèvia preceptiva al Govern Valencià, un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la publicació d'aquest acord en el Diari Oficial de la Generalitat Valenciana, de conformitat amb el que estableixen els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei Reguladora de la Jurisdicció Contenciosa Administrativa (disposicions addicionals deu i onze de l'esmentada Llei 30/1992), sense perjudici que les persones interessades exercesquen qualsevol altre recurs que consideren oportú.  
Valencia, 21 de juny de 1994  
   
El conseller secretari del Govern Valencià,  
LUIS BERENGUER FUSTER